Rozhodnutie Komisie
z 10. februára 1997
o stanovení metodiky prevodu medzi Európskym systémom národných a regionálnych účtov v spoločenstve (ESA 95) a Európskym systémom národohospodárskych súhrnných účtov (ESA, druhé vydanie)
(Text s významom pre EHP)
(97/178/ES, Euratom)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o založení Európskeho spoločenstva pre atómovú energiu,
so zreteľom na článok 8 ods. 3 nariadenia Rady (ES) č. 2223/96 z 25. júna 1996 o Európskom systéme národných a regionálnych účtov v spoločenstve [1] a článok 6 smernice Rady 89/130/EHS, Euratom z 13. februára 1989 o zosúladení zostavovania hrubého národného produktu v trhových cenách [2],
keďže Komisia predpokladá zrušenie výhrad k odhadom HNP členských štátov do 31. decembra 1998;
keďže sú rozdiely medzi výsledkami vyplývajúcimi z používania ESA 95 a používania ESA druhé vydanie;
keďže pre uplatňovanie článku 8 ods. 1 a 2 nariadenia (ES) č. 2223/96 o ESA 95 je potrebné najneskôr do decembra 1996 určiť rozdiely v definíciách medzi ESA 95 a ESA druhé vydanie a vyhodnotiť ich vplyv s cieľom odvodiť údaje pre HDP a HNP podľa ESA druhé vydanie z údajov pre HDP a HNP podľa ESA 95;
keďže Komisia v súlade s článkom 8 nariadenia (ES) č. 2223/96 prijme opatrenia na úpravu prílohy tohto rozhodnutia, ak sa po prijatí tohto rozhodnutia zistia ďalšie rozdiely medzi ESA druhé vydanie a ESA 95, ktoré majú vplyv na HDP alebo HNP;
keďže článok 19 nariadenia Rady (EHS, Euratom) č. 1552/89 z 29. mája 1989, ktorým sa vykonáva rozhodnutie 88/376/EHS, Euratom o systéme zdrojov spoločenstva [3], ustanovuje, že Komisia spolu s príslušnými členskými štátmi každý rok preskúma súhrnné veličiny určené na účely vlastných zdrojov, predovšetkým v prípadoch, na ktoré upozorní výbor pre HNP;
keďže sa majú uplatňovať opatrenia ustanovené v tomto rozhodnutí, berúc do úvahy zásadu efektívnosti nákladov pri zabezpečení dobrej kvality odhadov HDP a HNP;
keďže opatrenia ustanovené v tomto rozhodnutí sú v súlade so stanoviskom výboru zriadeného podľa článku 6 smernice 89/130/EHS, Euratom,
PRIJALA TOTO ROZHODNUTIE:
Článok 1
Rozdiely v definíciách medzi ESA druhé vydanie a ESA 95, ktoré zistil a odsúhlasil výbor pre HNP do 31. decembra 1996 a ktoré majú vplyv na HDP alebo HNP, sú uvedené v prílohe. Členské štáty vyhodnotia a dokumentmi doložia každý z týchto rozdielov v definíciách, pričom uplatnia princíp ustanovený v článku 2. Poskytnú Komisii potrebné informácie a vysvetlenia o každom rozdiele v súlade s článkom 5 smernice 89/130/EHS, Euratom.
Článok 2
Údaje o HNP vychádzajúce z ESA druhé vydanie a predložené v súlade so smernicou 89/130/EHS, Euratom a údaje o HDP zaslané v súlade s nariadením Rady (ES) 3605/93 z 22. novembra 1993 o uplatňovaní Protokolu o postupe pri nadmernom schodku, ktorý tvorí prílohu Zmluvy o založení Európskeho spoločenstva [4], sú odvodené od údajov vychádzajúcich z ESA 95 a zaslaných členskými štátmi v súlade s článkom 7 ods. 1 nariadenia (ES) č. 2223/96 úpravou týchto druhých údajov tak, aby bol zohľadnený vplyv rozdielov v definíciách medzi ESA druhé vydanie a ESA 95 citovaných v článku 1.
Túto zásadu možno zhrnúť do nasledovných rovníc:
a) Údaje o HDP vychádzajúce z ESA druhé vydanie
= údaje o HDP vychádzajúce z ESA 95
- súčet čiastok vyčíslených pre rozdiely v definíciách medzi ESA 95 a ESA druhé vydanie citované v článku 1;
b) Údaje o HNP vychádzajúce z ESA druhé vydanie
= údaje o HNP vychádzajúce z ESA 95
- súčet čiastok vyčíslených pre rozdiely v definíciách medzi ESA 95 a ESA druhé vydanie citované v článku 1.
Článok 3
1. Ustanovenia uvedené v článkoch 1 a 2 rozhodnutia platia pre:
a) údaje o HNP za rok 1998 a nasledujúce roky, ktoré sa predkladajú v súlade so smernicou 89/130/ES, Euratom, pričom rozhodnutie Rady 94/728/ES, Euratom z 31. októbra 1994 o systéme vlastných zdrojov Európskych spoločenstiev [5] zostáva v platnosti;
b) údaje o HDP za rok 1998, ktoré sa predkladajú na účely nariadenia (ES) 3605/93.
Tieto ustanovenia môžu platiť aj pre:
c) údaje o HNP a HDP za roky 1995 až 1997, ktoré členské štáty môžu predkladať na základe ESA 95 na účely smernice a nariadenia uvedených v odseku 1 písm. a) a b).
2. Ak sa prekladajú údaje podľa ods. 1 písm. c), členské štáty na žiadosť Komisie oznámia čiastky vyplývajúce z rozdielov v definíciách medzi ESA druhé vydanie a ESA 95.
Článok 4
Ak rozhodnutie 94/728/ES, Euratom zostane v platnosti aj po 31. decembri 1999, Komisia preskúma toto rozhodnutie a v prípade potreby prijme primerané opatrenia.
Článok 5
Toto rozhodnutie je adresované členským štátom.
V Bruseli 10. februára 1997